Urbroj:157-KS-12/14

Zagreb, 04. prosinca 2014.

**MINISTARSTVO SOCIJALNE POLITIKE**

 **I MLADIH**

**Uprava za socijalnu politiku, strategiju**

**i mlade, Služba za socijalnu politiku**

**Predmet:** Prijedlog Programa provedbe Strategije borbe protiv siromaštva i socijalne isključenosti u RH (2014.-2020.), za razdoblje od 2014.-2016.

 - mišljenje, dostavlja se

Poštovani,

prije komentara na sam sadržaj programa želimo iznijeti jednu načelnu primjedbu koja se odnosi i na Strategiju borbe protiv siromaštva i na iz nje izveden Program provedbe Strategije borbe protiv siromaštva i socijalne isključenosti u Republici Hrvatskoj za razdoblje od 2014. do 2016. godine. **Osnovni cilj programa je smanjenje siromaštva i socijalne isključenosti, a činjenica je kako ispunjenje tog cilja jednostavno neće biti moguće pratiti.** Navedeno potvrđuju podaci o pokazateljima siromaštva Državnog zavoda za statistiku prema kojima se stopa rizika od siromaštva postupno smanjuje od 2011. godine, kada je iznosila 20,9%, na 20,4% u 2012. godini da bi prema posljednjim podacima za 2013. godinu iznosila 19,5% što je upravo suprotno realnom stanju. Razlog tome se nalazi u **metodologiji** prema kojoj se prag rizika od siromaštva računa na temelju distribucije ekvivalentnih dohodaka kućanstava od kojih se određuje medijan i 60% od vrijednosti medijana iznosi prag rizika od siromaštva. Kako stopa rizika od siromaštva predstavlja postotak ljudi koji žive ispod praga rizika od siromaštva, logično je da je stopa smanjena jer je činjenica kako su i dohoci kućanstava smanjeni, što potvrđuje i predmetna metodologija, pa je time i medijan postavljen na nižoj razini, a vezano za njegovu vrijednost i prag rizika od siromaštva. Ako je prag niži naravno da će biti manje ljudi koji žive ispod tog praga, ali to nikako ne znači da je smanjeno siromaštvo u RH, već upravo suprotno. Jednostavno rečeno na temelju ovakve metodologije moguće je pratiti isključivo kretanje ekvivalentnih dohodaka kućanstava, a ne donositi zaključke o kretanju siromaštva u RH.

Nadalje želimo istaknuti neke primjedbe na sadržaj Programa, točnije na strateško područje „Zapošljavanje i pristup zapošljavanju“ te načelnu primjedbu na strateško područje „Borba protiv zaduženosti i financijska neovisnost“.

Vezano za **strateško područje „Zapošljavanje i pristup zapošljavanju“** u sklopu kojeg je kao glavna strateška aktivnost navedeno korištenje mjera aktivne politike zapošljavanja za koje se prema Prijedlogu državnog proračuna za 2015. godinu planiraju povećati financijska sredstva za 5,6% u odnosu na proračun iz 2014. godine, te s obzirom da se radi o značajnim financijskim sredstvima koja se dodatno povećavaju, mišljenja smo kako bi u dijelu koji određuje ciljeve i dijelu koji navodi načine praćenja i pokazatelje učinka trebala biti navedena **smanjena stopa registrirane nezaposlenosti**, a ne samo pratiti broj korisnika različitih mjera aktivne politike zapošljavanja, kako je navedeno u dijelu koji opisuje pokazatelje učinka. **Aktivne mjere politike zapošljavanja kreiraju se sa svrhom postizanja višeg cilja, a to je smanjena nezaposlenost tako da povećan broj korisnika mjera ne znači nužno da su mjere korisne i da se novac iz proračuna ne troši bespotrebno.**

Nadalje mišljenja smo kako je **sadržaj 1. mjere navedenog strateškog područja nedovoljno razrađen i neusklađen**. Primjerice, kod izvora financiranja navodi se „Akcijski plan desetljeća za uključivanje Roma“, dok se u sklopu pokazatelja učinaka osim ukupnog broja korisnika potpora za zapošljavanje i usavršavanje i poticaja za samozapošljavanje te broja sudionika programa javnih radova navodi i **broj i udio nezaposlenih i zaposlenih osoba s invaliditetom** u evidenciji HZZ-a, a za koje programi zapošljavanja u dijelu koji opisuje izvore financiranja nisu niti spomenuti. Uvidom u Prijedlog proračuna za 2015. godinu razvidno je kako je došlo do promjena kod programa vezanih za zapošljavanje osoba s invaliditetom. Naime, za Fond za profesionalnu rehabilitaciju i zapošljavanje osoba s invaliditetom (šifra 08630) prema prijedlogu proračuna za 2015. godinu i projekcijama proračuna za 2016. i 2017. godinu nema više predviđenih financijskih sredstava kao što je to bio slučaj u 2014. godini. Kod Zavoda za vještačenje, profesionalnu rehabilitaciju i zapošljavanje osoba s invaliditetom (šifra 08635), kod stavke financiranje i sufinanciranje programa profesionalne rehabilitacije i zapošljavanje osoba s invaliditetom (šifra A875002) predviđeno je smanjenje za 12,2% u 2015. godini u odnosu na 2014. godinu te kod stavke olakšice i poticaji pri zapošljavanju osoba s invaliditetom (šifra A875003) predviđeno povećanje za 18% u 2015. godini u odnosu na 2014. godinu. **Ako će se već preko pokazatelja učinka pratiti broj i udio nezaposlenih i zaposlenih osoba s invaliditetom u evidenciji HZZ-a, ne bi li trebalo spomenuti te programe u sklopu izvora financiranja?** Akcijski plan desetljeća za uključivanje Roma naveden je u sklopu izvora financiranja, a njegovi pokazatelji učinka nisu predviđeni ovim Prijedlogom programa.

Vezano za **strateško područje „Osiguravanje pravne i socijalne sigurnosti radnika“** u sklopu kojeg se nalazi mjera 1. „ Osiguravanje prava na novčanu naknadu za vrijeme nezaposlenosti radnicima koji su bili u radnom odnosu i osobama koje su prestale obavljati samostalnu djelatnost“ želimo istaknuti kako se uvidom u Prijedlog proračuna za 2015. godinu i projekcijama proračuna za 2016. i 2017. godinu ukupan iznos naknada za nezaposlene planira u 2015. godini smanjiti za 0,22% u odnosu na rebalans proračuna za 2014. godinu, zatim za dodatnih 4,9% u 2016. godini u odnosu na 2015. godinu i za još 5% u 2017. godini u odnosu na 2016. godinu. **Budući se proširuje obuhvat korisnika naknada za nezaposlene na osobe koje su obavljale samostalnu djelatnost, a iz Prijedloga proračuna vidljivo je kako se financijska sredstva u tu svrhu predviđaju smanjiti to je još jedan razlog da se kao cilj treba postaviti smanjena stopa registrirane nezaposlenosti**, kao što je već prethodno navedeno. S obzirom na planirane iznose može se pretpostaviti kako se očekuje manji broj korisnika naknada za nezaposlene ili se iznos naknade planira smanjiti ili će se možda mijenjati kriteriji za ostvarivanje prava na naknadu, a to će smanjiti obuhvat? Što se tiče ovog strateškog područja, a vezano za **mjeru 2. „Osiguravanje prava u slučaju stečaja poslodavca“ kod koje se kao glavni cilj navodi zaštita radničkih potraživanja u slučaju stečaja poslodavca, a prijedlogom proračuna za 2015. godinu stavka osiguranje potraživanja radnika u slučaju stečaja poslodavca (šifra A 837002) planira se smanjiti za 35,3% u odnosu na proračun za 2014. godinu i zadržati na toj razini u 2016. i 2017. godini (prema projekcijama proračuna).** Legitimno je optimistično očekivati kako će se broj stečaja poslodavaca smanjivati, ali budući se radi o planiranom velikom smanjenju financijskih sredstava namijenjenih za tu svrhu, ne bi li to trebalo biti navedeno u ovom programu.

Ističemo načelnu primjedbu koja je vezana za strateško područje „Borba protiv zaduženosti i financijska neovisnost“, a odnosi se na **propust donošenja Zakona o kamatama i njegovo predviđanje ovim programom čiji je prijedlog prošao prvo saborsko čitanje, ali nije usvojen.** Njime se planiralo na drukčiji način regulirati visinu zatezne kamatne stope tj. njenu visinu određivati pomoću referentne kamatne stope bankarskog sustava, a ne pomoću eskontne stope HNB-a kao što je trenutno slučaj. Zakonom o kamatama zatezna kamatna stopa, prema posljednjim dostupnim podacima, bi se smanjila s trenutnih 12% na 11,35% što nije značajno smanjenje, ali činjenica je kako je zatezna kamatna stopa izravno vezana za razinu duga, a svjedoci smo kontinuiranog rasta ukupnog duga građana zbog neizvršenih osnova za plaćanje. Unatoč tome što je broj blokiranih građana u jednom razdoblju padao, (a posljednjih mjeseci njihov broj je u stalnom rastu), razina njihovog duga neprekidno raste, a nerijetko visina kamate prelazi visinu glavnice duga. Upitno je koliko je nakupljeni iznos duga kod pojedinca zapravo realan tj. pravedan i unatoč tome što nerealizirani Zakon o kamatama ne bi retrogradno riješio taj problem, barem sitan pomak na tu temu hitno treba ostvariti.

Tijekom izrade Strategije već smo napominjali kako je prema posljednjim dostupnim podacima udio troškova socijalne zaštite u BDP-u u RH smanjen, taj udio zaostaje za značajnih 8,6 postotnih bodova u odnosu na prosjek EU. Navedenim se dolazi do zaključka kako se u Strategiji i u Programu izvedenom iz nje trebalo kao cilj postaviti **povećanje udjela troškova socijalne zaštite u BDP-u**, bez obzira na kojoj razini on bio postavljen, jer zbog trenda pada gospodarske aktivnosti, smanjenjem apsolutnih iznosa socijalnih transfera samo se još dodatno produbljuje postojeće siromaštvo. Dok god BDP pada, što je trenutno slučaj, udio troškova socijalne zaštite u BDP-u sam po sebi raste i bez mijenjanja apsolutnih iznosa troškova socijalne zaštite. Tako postavljenim ciljem nametnulo bi se kontrolirano povećanje apsolutnih iznosa socijalnih transfera u uvjetima kada BDP raste i onemogućilo njihovo značajnije smanjivanje u uvjetima kada BDP pada, to ne znači nužno da se apsolutni iznosi naknada trebaju povećavati kako bi se ostvario cilj.

S poštovanjem

**Predsjednik**

*Krešimir Sever*